ಗಾಂಜಾ ಮಾರಾಟ ಮಾಡುತ್ತಿದ್ದ ಇಬ್ಬರ ಬಂಧನ : 24 ಕೆಜಿ ಮಾದಕ ವಸ್ತು ವಶ ಬೆಂಗಳೂರು,ಜ.2 ಜೈಲಿನಲ್ಲಿದ್ದುಕೊಂಡೇ ಪತ್ನಿ ಹಾಗೂ ಸಹಚರನ ಮೂಲಕ ಗಾಂಜಾ ಮಾರಾಟ ಮಾಡಿಸುತ್ತಿರುವ ಬಗ್ಗೆ ಮಾಹಿತಿ ಕಲೆ ಹಾಕಿದ ಬಂಡೇಪಾಳ್ಯ ಠಾಣೆ ಪೊಲೀಸರು ಕ್ಷಿಪ್ರ ಕಾರ್ಯಾಚರಣೆ ನಡೆಸಿ ಇಬ್ಬರನ್ನು ಬಂಧಿಸಿದ್ದಾರೆ. ಬೆಟ್ಟ ದಾಸನಪುರದ ರಾಘವೇಂದ್ರ26 ಮತ್ತು ಆನೇಕಲ್ ತಾಲ್ಲೂಕು ಹುಲಿಮಂಗಲ ಗ್ರಾಮದ ಮಿಸ್ಬಾ21 ಬಂಧಿತರು. ಪರಪ್ಪನ ಅಗ್ರಹಾರ ಠಾಣೆ ವ್ಯಾಪ್ತಿಯಲ್ಲಿ ಗಾಂಜಾ ಮಾರಾಟ ಮಾಡುವಾಗ ವಿಶ್ವಾಸ್ ಎಂಬಾತ ಪೊಲೀಸರಿಗೆ ಸಿಕ್ಕಿಬಿದ್ದು ಜೈಲು ಸೇರಿದ್ದಾನೆ. ಕಾರಾಗೃಹದಲ್ಲಿದ್ದರೂ ತನ್ನ ಗಾಂಜಾ ಮಾರಾಟ ವೃತ್ತಿಯನ್ನು ಬಿಡದೆ ತನ್ನ ಸಹಚರರ ಮೂಲಕ ಗಾಂಜಾ ತರಿಸಿಕೊಂಡು ಪತ್ನಿ ಮಿಸ್ಬಾ ಮತ್ತು ಸಹಚರ ರಾಘವೇಂದ್ರನ ಮೂಲಕ ಮಾದಕ ವಸ್ತು ಗಾಂಜಾ ಮಾರಾಟ ಮಾಡಿಸುತ್ತಿದ್ದನು. ಆರೋಪಿತೆ ಮಿಸ್ಬಾ ಗಾಂಜಾ ಸಂಗ್ರಹಿಸುವುದಕ್ಕೋಸ್ಕರ ಹುಲಿಮಂಗಲ ಗ್ರಾಮದಲ್ಲಿ ಮನೆಯೊಂದನ್ನು ಬಾಡಿಗೆಗೆ ಪಡೆದು ಮನೆ ಕಾವಲಿಗೆ ನಾಯಿಗಳನ್ನು ಸಾಕಿದ್ದಳು. ದಿನನಿತ್ಯ ರಾಘವೇಂದ್ರನ ಮುಖಾಂತರ ನಗರದ ವಿವಿಧ ಏರಿಯಾಗಳಲ್ಲಿ ಮಾದಕ ವಸ್ತುಗಾಂಜಾವನ್ನು ಮಾರಾಟ ಮಾಡಿಸುತ್ತಿದ್ದ ಬಗ್ಗೆ ಖಚಿತ ಮಾಹಿತಿ ಮೇರೆಗೆ ಆರೋಪಿ ರಾಘವೇಂದ್ರನನ್ನು ಬಂಧಿಸಿ ಈತ ನೀಡಿದ ಸುಳಿವಿನ ಮೇರೆಗೆ ಮಿಸ್ಬಾಳನ್ನು ಬಂಧಿಸಿ ಮನೆಯ ಅಲ್ಮೆರಾದಲ್ಲಿ ಸಂಗ್ರಹಿಸಿಟ್ಟಿದ್ದ 22 ಕೆಜಿ ಗಾಂಜಾ ಸೇರಿದಂತೆ 15 ಲಕ್ಷಕ್ಕೂ ಹೆಚ್ಚು ಬೆಲೆ ಬಾಳುವ ಒಟ್ಟು 24 ಕೆಜಿ ಗಾಂಜಾ ವಶಪಡಿಸಿಕೊಳ್ಳುವಲ್ಲಿ ಬಂಡೆಪಾಳ್ಯ ಠಾಣೆ ಪೊಲೀಸರು ಯಶಸ್ವಿಯಾಗಿದ್ದಾರೆ. ಆಗ್ನೇಯ ವಿಭಾಗದ ಉಪಪೊಲೀಸ್ ಆಯುಕ್ತ ಶ್ರೀನಾಥ್ ಮಹದೇವ ಜೋಶಿ, ಎಲೆಕ್ಟ್ರಾನಿಕ್ ಸಿಟಿ ಉಪವಿಭಾಗದ ಸಹಾಯಕ ಪೊಲೀಸ್ ಆಯುಕ್ತ ಪವನ್, ಬಂಡೆಪಾಳ್ಯ ಠಾಣೆ ಇನ್ಸ್ಪೆಕ್ಟರ್ ಯೋಗೇಶ್ ಅವರನ್ನೊಳಗೊಂಡ ತಂಡ ಈ ಕಾರ್ಯಾಚರಣೆ ನಡೆಸಿತ್ತು.